เตือนทวงหนี้เถื่อน โทษหนักจำคุก1ปี
มหาดไทยออกกฎขึ้นทะเบียนทวงหนี้ ถ้าไม่ได้รับอนุญาต มีโทษจำคุก 1 ปี ปรับไม่เกิน 1 แสน
13 ต.ค. 2559

มหาดไทยออกกฎขึ้นทะเบียนทวงหนี้ ถ้าไม่ได้รับอนุญาต มีโทษจำคุก 1 ปี ปรับไม่เกิน 1 แสน
นายประชา ชัยสุวรรณ นายกกิตติมศักดิ์ สมาคมผู้ประกอบธุรกิจทวงถามหนี้สถาบันการเงิน เปิดเผยว่า ขณะนี้กระทรวงมหาดไทยได้ออกประกาศ เรื่อง การจดทะเบียนการประกอบธุรกิจทวงถามหนี้ พ.ศ. 2558 และข้อบังคับสภาทนายความ ว่าด้วยการจดทะเบียนการประกอบธุรกิจทวงถามหนี้ พ.ศ. 2558 แล้ว หากผู้ใดต้องการจะประกอบธุรกิจทวงถามหนี้ จะต้องทำการจดทะเบียนเป็นผู้ประกอบธุรกิจการทวงถามหนี้
ทั้งนี้ การจดทะเบียน แยกเป็น กรณีบุคคลทั่วไปที่ไม่ใช่ทนายความ ให้จดทะเบียนเป็นผู้ประกอบธุรกิจการทวงถามหนี้ตามกฎกระทรวงมหาดไทย คือ ในต่างจังหวัดให้ไปยื่นขอจดทะเบียนที่สำนักงานทะเบียน ที่ทำการปกครองจังหวัด และในกรุงเทพมหานคร ให้ยื่นที่กองบัญชาการตำรวจนครบาล ส่วนทนายความหรือสำนักงานทนายความ ให้ยื่นคำขอต่อนายทะเบียนสภาทนายความ หรือในต่างจังหวัดยื่นผ่านประธานสภาทนายความจังหวัด เพื่อส่งต่อนายทะเบียนสภาทนายความ 
อย่างไรก็ตาม ผู้ใดประกอบธุรกิจทวงถามหนี้ โดยไม่ได้จดทะเบียน มีโทษจำคุกไม่เกิน 1 ปี หรือปรับไม่เกิน 1 แสนบาท หรือทั้งจำทั้งปรับ
ขณะเดียวกัน สมาคมได้เปิดอบรมหลักสูตรการติดตามหนี้ตามกฎหมายใหม่ ตั้งเป้าอบรมพนักงานติดตามหนี้ 600 ราย/เดือน ผู้ผ่านการอบรมและสอบได้ สมาคมจะมีการออกประกาศนียบัตรให้ว่าผ่านการอบรมหลักสูตรการติดตามหนี้ตามกฎหมายใหม่แล้ว และอนาคตจะหารือร่วมกับภาครัฐในการยกระดับเป็นวิชาชีพ